ΓΡΑΠΤΗ ΕΡΩΤΗΣΗ P-0854/98

υποβολή: Lyndon Harrison (PSE) προς την Επιτροπή

(11 Μαρτίου 1998)

Θέμα: Ευθύνη σε περίπτωση πυρκαïάς

Η ευθύνη σε περίπτωση πυρκαϊάς κατανέμεται μεταξύ πολλών Γενικών Διευθύνσεων της Επιτροπής. Πώς εξασφαλίζει η Επιτροπή ότι τα ζητήματα αυτά αντιμετωπίζονται κατά συνεκτικόν και όχι διάχυτον τρόπο;

Συμπληρωματική απάντηση

του κ. Santer εξ ονόματος της Επιτροπής

(10 Ιουλίου 1998)

Η πρόληψη των πυρκαγιών εμπίπτει, κατά κύριο λόγο, στην αρμοδιότητα των κρατών μελών. Ωστόσο, η προστασία από τις πυρκαγιές και ο περιορισμός του κινδύνου αποτελεί κοινή μέριμνα που λαμβάνεται υπόψη όπου είναι δυνατό στα διάφορα κοινοτικά μέτρα και πολιτικές με στόχο τη συμπλήρωση και τη συνδρομή στις προσπάθειες που αναλαμβάνουν τα κράτη μέλη.

Μερικά κοινοτικά μέτρα και πολιτικές επιτρέπουν την επίτευξη ειδικών στόχων για την προστασία από τις πυρκαγιές, π.χ. μέσω δραστηριοτήτων έρευνας και ανάπτυξης, μέτρων προστασίας των πολιτών και ορισμένων δραστηριοτήτων που αφορούν τη συγκέντρωση στοιχείων και τη διάδοσή τους. Γενικά, ωστόσο, οι κίνδυνοι πυρκαγιάς εξετάζονται μαζί με άλλους σημαντικούς κινδύνους με στόχο τη ρύθμιση των ειδικών τομέων, δραστηριοτήτων ή ομάδων προϊόντων.

Ένας έμμεσος όρος για τη συνοχή των μέτρων προστασίας από τις πυρκαγιές είναι η παροχή κατάλληλων πληροφοριών σχετικά με τους κινδύνους πυρκαγιάς και τα μέσα αντιμετώπισης τους. Η Κοινότητα ασκεί δραστηριότητα στον τομέα αυτό, ορισμένα παραδείγματα της οποίας αναφέρονται κατωτέρω. Η Ευρωπαϊκή επιτροπή τυποποίησης και η Ευρωπαϊκή επιτροπή ηλεκτρονικής τυποποίησης καταρτίζουν τα τεχνικά πρότυπα. Σε ορισμένες περιπτώσεις, είναι δυνατόν να ληφθούν κοινοτικά μέτρα για την εναρμόνιση των προτύπων που συμφωνούνται στο πλαίσιο της ευρωπαϊκής ή της ευρύτερης διεθνούς συνεργασίας.

Στην Επιτροπή λειτουργούν, σε ευρεία κλίμακα, μηχανισμοί διϋπηρεσιακής και πολιτικής συνεργασίας ώστε να εξασφαλίζεται η συνοχή της σχετικής πολιτικής και η εισαγωγή σΆ αυτή γενικών θεμάτων, όπως η προστασία από τις πυρκαγιές. Ωστόσο, σε πολλούς τομείς, υπάρχουν επιτροπές εμπειρογνωμόνων που συμβουλεύουν την Επιτροπή και επιτροπές των κρατών μελών που τη βοηθούν κατά την εκτέλεση των καθηκόντων της και την ενημέρωση της ισχύουσας νομοθεσίας προς την τεχνολογική πρόοδο.

Η προστασία από τις πυρκαγιές και ο μετριασμός του κινδύνου μέσα στο σπίτι εμπίπτει, τηρουμένης της αρχής της επικουρικότητας, στην αρμοδιότητα των κρατών μελών. Τα κοινοτικά μέτρα για την αντιμετώπιση μεμονωμένων οικιακών πυρκαγιών έχουν κυρίως τη μορφή συγκέντρωσης και διάδοσης στοιχείων (π.χ., το Ευρωπαϊκό σύστημα επαγρύπνησης για τα ατυχήματα που συμβαίνουν κατΆ οίκον και κατά τον ελεύθερο χρόνο (EHLASS)), ανακοίνωση των πλέον κατάλληλων πρακτικών και μέτρων ώστε να πληρούνται οι όροι ασφάλειας και ενημέρωσης σχετικά με τα οικοδομικά και άλλα υλικά, όπως οι ηλεκτρικές εγκαταστάσεις και οι επικίνδυνες ουσίες. Ιδιαίτερα, στην οδηγία του Συμβουλίου 89/106/ΕΟΚ της 21ης Δεκεμβρίου 1998 για την προσέγγιση των νομοθεσιών και των διοικητικών διατάξεων των κρατών μελών σχετικά με τα οικοδομικά υλικά(1) ορίζει ως έναν από τους έξι ουσιαστικής σημασίας όρους, την ασφάλεια σε περίπτωση πυρκαγιάς. Στο πλαίσιο της εφαρμογής της οδηγίας αυτής, η Επιτροπή εργάζεται προς το παρόν για την εναρμονισμένη ταξινόμηση των οικοδομικών υλικών όσον αφορά την αντίδραση και την αντοχή τους στη φωτιά καθώς και όσον αφορά τις σχετικές μεθόδους δοκιμής για την εξακρίβωση των χαρακτηριστικών αυτών.

Οι κίνδυνοι πυρκαγιάς στα ξενοδοχεία εξετάζονται στη σύσταση του Συμβουλίου 86/666 της 22ας Δεκεμβρίου 1996(2). Μετά από το ψήφισμα του Συμβουλίου του 1994, η Επιτροπή ανέθεσε μία ανεξάρτητη μελέτη σχετικά με την κατάσταση εφαρμογής στα κράτη μέλη. Από την τελική έκθεση, που υποβλήθηκε πρόσφατα στο Κοινοβούλιο, προκύπτει ότι οι συστάσεις έχουν κατά μεγάλο μέρος εφαρμοσθεί στην εθνική νομοθεσία, παρόλο που για τα ήδη υπάρχοντα ξενοδοχεία τα μισά περίπου κράτη μέλη επιβάλλουν υποχρεωτικά μέτρα μόνο σε περιπτώσεις αναδόμησης, μετατροπής ή επέκτασης.

Οι γενικοί κίνδυνοι πυρκαγιάς σε ευρύτερη κλίμακα εξετάζονται κατά τις προσπάθειες αστικής προστασίας. Στις 19 Δεκεμβρίου 1997, το Συμβούλιο εξέδωσε απόφαση για την θέσπιση κοινοτικού προγράμματος δράσης για την προστασία των πολιτών(3). Η προστασία από την πυρκαγιά και η μετρίαση του κινδύνου θα αποτελέσει ένα από τα βασικά θέματα κατά την εφαρμογή του εν λόγω προγράμματος δράσης. Το πρόγραμμα δράσης θα παράσχει επίσης μία βάση για ανταλλαγή πληροφοριών και συντονισμό μεταξύ των κρατών μελών. Για περισσότερες λεπτομέρειες, το Αξιότιμο Μέλος του Κοινοβουλίου παρακαλείται να ανατρέξει στις απαντήσεις της Επιτροπής στις γραπτές ερωτήσεις αριθ. 3261/97 του κ. Skinner(4) και αριθ. 628/98 του κ. Cabrol(5).

Οι μεταφορές παρουσιάζουν ιδιαίτερους κινδύνους, συμπεριλαμβανομένης και της πυρκαγιάς. Τα κοινοτικά μέτρα για την εναρμόνιση των επιπέδων ασφαλείας καλύπτουν τόσο τις ρυθμίσεις που αφορούν την ασφάλεια των επιβατών πλοίων, αεροσκαφών κλπ. καθώς και τις τεχνικές προδιαγραφές για τα ιδιωτικά και τα δημόσια οχήματα.

Η πρόληψη της πυρκαγιάς σε βιομηχανικό πλαίσιο εξασφαλίζεται τόσο όσον αφορά την προστασία των εργαζομένων στον χώρο εργασίας όσο και την ασφάλεια των μόνιμων εγκαταστάσεων και των ιδιαίτερα επικίνδυνων δραστηριοτήτων ή ουσιών. Παραδείγματα περιλαμβάνονται στην οδηγία του Συμβουλίου 82/501/ΕΟΚ της 24ης Ιουνίου 1982, σχετικά με τους σοβαρούς κινδύνους ατυχήματος ορισμένων βιομηχανικών δραστηριοτήτων(6) (οδηγία Seveso) και τα μέτρα που αφορούν τον εξοπλισμό πεπιεσμένου αέρα. Η μεταφορά επικίνδυνων εμπορευμάτων έχει ρυθμιστεί τόσο στον οδικό και τον σιδηροδρομικό τομέα και στις γραμμές εσωτερικής ναυσιπλοΐας, με κανόνες και πρότυπα που έχουν καταρτισθεί στο πλαίσιο της ευρύτερης διεθνούς συνεργασίας.

Όσον αφορά τις πυρκαγιές στα δάση, τα μέτρα των κρατών μελών για την προστασία των δασών (ιδίως μέτρα πρόληψης και επίβλεψης), που έχουν και στόχο την πρόληψη των πυρκαγιών μπορούν να συγχρηματοδοτηθούν από την Κοινότητα στο πλαίσιο της περιφερειακής ανάπτυξης ή ως ειδικές ενέργειες. Η αξιολόγηση των μέτρων αυτών, συμπεριλαμβανομένων και των δυνατοτήτων για τη μεγαλύτερη προστασία και την ανταλλαγή πληροφοριών, πραγματοποιείται από τη Μόνιμη επιτροπή δασών, με βάση το κοινοτικό σύστημα πληροφόρησης για τις πυρκαγιές δασών, σε στενή συνεργασία με την Επιτροπή.

Η οριζόντια στήριξη για ειδικά μέτρα πρόληψης των πυρκαγιών και μετριασμού του κινδύνου, είτε σε κοινοτικό επίπεδο είτε σε επίπεδο κρατών μελών, τοπικών αρχών και βιομηχανίας, παρέχεται από τις κοινοτικές δραστηριότητες έρευνας και τεχνολογικής ανάπτυξης. Οι δραστηριότητες αυτές παρέχουν πλαίσιο έρευνας και διάδοσης των αποτελεσμάτων που αφορούν τις νέες μεθόδους και την τεχνολογική πρόοδο για την πρόληψη των πυρκαγιών και τον μετριασμό του κινδύνου. Με την πρόταση της Επιτροπής για το πέμπτο πρόγραμμα πλαίσιο και ιδιαίτερα το ειδικό πρόγραμμα "Προστασία του οικοσυστήματος" θα συνεχιστεί η παροχή στήριξης στην σχετική έρευνα. Ωστόσο, οι στηριζόμενες σχετικές δραστηριότητες με συγκεκριμένο στόχο πραγματοποιούνται από το Κοινό Κέντρο Έρευνας και περιλαμβάνουν την ανάπτυξη μεθόδων για την εκτίμηση και τον έλεγχο του κινδύνου, την προστασία των πολιτών, την ασφάλεια χημικών εγκαταστάσεων, την ασφάλεια των μεταφορών και τον έλεγχο των φυσικών κινδύνων (συμπεριλαμβανομένης και της πυρκαγιάς των δασών).

(1) ΕΕ L 40, 11.2.1989.

(2) ΕΕ L 384, 31.12.1986.

(3) ΕΕ L 8, 14.1.1998.

(4) ΕΕ C 158, 25.5.1998.

(5) ΕΕ C 323, 21.10.1998, 57.

(6) ΕΕ L 230, 5.8.1982.